欧阳修
巩县初见黄河
河决三门合四水，径流万里东输海。
巩洛之山夹而峙，河来啮山作沙嘴。
山形迤逦若奔避，河益汹汹怒而詈。
舟师弭楫不以帆，顷刻奔过不及视。
舞波渊旋投沙渚，聚沫倏忽为平地。
下窥莫测浊且深，痴龙怪鱼肆凭恃。
我生居南不识河，但见禹贡书之记。
其言河状钜且猛，验河质书信皆是。
昔昔帝尧与帝舜，有子朱商不堪嗣。
皇天意欲开禹圣，以水病尧民以溃。
尧愁下人瘦若腊，众臣荐鲧帝曰试。
试之九载功不效，遂殛羽山惭而毙。
禹羞父罪哀且勤，天始以书畀於姒。
书曰五行水润下，禹得其术因而治。
凿山疏流浚畎浍，分擘枝派有条理。
万邦入贡九州宅，生人始免生鳞尾。
功深德大夏以家，施及三伐蒙其利。
江海淮济洎汉沔，岂不浩渺汪而大。
收波卷怒畏威德，万古不敢肆凶厉。
惟兹浊流不可律，历自秦汉尤为害。
崩坚决壅势益横，斜跳旁人惟其意。
制之以力不以德，驱民就溺财随弊。
盖闻河源出昆仑，其山上高大无际。
自高泻下若激箭，一直一曲一千里。
湍雄冲急乃迸溢，其势不得不然尔。
前岁河怒惊滑民，浸漱洋洋淫不止。
滑人奔走若锋骇，河伯视之以为戏。
呀呀怒口缺若门，日啖薪石万万计。
明堂天子圣且神，悼河不仁嗟曰喟。
河伯素顽不可令，至诚一感惶且畏。
引流辟易趋故道，闭口不敢烦官吏。
遵涂率职直东下，咫尺莫可离其次。
尔来岁星行一周，民牛饱刍邦羡费。
滑人居河饮河流，耕河之坝浸河濆。
嗟河改凶作民福，呜呼明堂圣天子。